Πανελλήνια Ομοσπονδία Συλλόγων

Διδακτικού και Ερευνητικού Προσωπικού

Διεύθυνση: Κτίριο Μαθηματικού (ισόγειο), Παν/πολη, 15701 ΙΛΙΣΙΑ

Ηλεκτρονικό Ταχυδρομείο: [posdep.gr@gmail.com](mailto:posdep.gr@gmail.com) Ιστοσελίδα: [www.posdep.gr](http://www.posdep.gr)

Τηλέφωνο: 210 7276445 Fax: 210 7276449

**13ο ΣΥΝΕΔΡΙΟ της ΠΟΣΔΕΠ**

**ΑΘΗΝΑ, 17 – 19 Φεβρουαρίου 2017**

**ΑΜΦΙΘΕΑΤΡΟ AULA, ΦΙΛΟΣΟΦΙΚΗ ΣΧΟΛΗ, ΕΚΠΑ**

**Ψήφισμα**

**Θέμα:** *Συμπαράσταση στους διωκόμενους Τούρκους πανεπιστημιακούς*

Στις αρχές του 2016 η τουρκική κυβέρνηση είχε επιδοθεί σε διώξεις αντιφρονούντων με στόχο εκατοντάδες Τούρκους ακαδημαϊκούς και με αφορμή ένα κείμενο το οποίο αυτοί υπέγραψαν μαζί με πολλούς ακαδημαϊκούς από τη διεθνή κοινότητα. Το κείμενο, που είχε τίτλο «Δε θα γίνουμε συνένοχοι σ’ αυτό το έγκλημα [«We will not be party of this crime»]», καλούσε την τουρκική κυβέρνηση να σταματήσει τις επιχειρήσεις κατά του κουρδικού λαού. Τότε η ΕΓ της ΠΟΣΔΕΠ σε ένδειξη συμπαράστασης είχε προσυπογράψει και διαδώσει το επίμαχο κείμενο:

(<http://posdep.gr/index.php?option=com_docman&Itemid=207&task=doc_download&gid=1829>).

Στη συνέχεια, με αφορμή την απόπειρα πραξικοπήματος τον Ιούλιο του 2016 στην Τουρκία, πολλοί Τούρκοι πολίτες υφίστανται μαζικές διώξεις και απολύσεις από την εργασία τους με το πρόσχημα ότι διάκεινται φιλικά προς τους «πραξικοπηματίες». Μεταξύ των πολιτών αυτών περιλαμβάνονται και χιλιάδες εκπαιδευτικοί στο δημόσιο και ιδιωτικό τομέα οι οποίοι εκδιώχθηκαν από την εργασία τους. Οι απολύσεις εκπαιδευτικών και η απόφαση του Συμβουλίου Ανώτατης Εκπαίδευσης της χώρας να καλέσει 1.577 κοσμήτορες πανεπιστημίων να παραιτηθούν σε συνδυασμό με την απαγόρευση εξόδου από τη χώρα των πανεπιστημιακών συνιστούν μια πρωτοφανή επιχείρηση «ιδεολογικής κάθαρσης» των κρατικών μηχανισμών. Η ελληνική πανεπιστημιακή κοινότητα καταγγέλλει το πογκρόμ απέναντι στους Τούρκους Πανεπιστημιακούς και γενικότερα απέναντι στους Τούρκους πολίτες που δεν τυγχάνουν υποστηρικτές της πολιτικής Ερντογάν.

Αυτά που συμβαίνουν στα τουρκικά πανεπιστήμια συνιστούν μία ακόμη βάναυση προσβολή στις ακαδημαϊκές και δημοκρατικές ελευθερίες. Η απειλή για κατάλυση της κοινοβουλευτικής δημοκρατίας δεν εξουδετερώνεται με περιορισμό της δημοκρατίας και των ατομικών ελευθεριών αλλά με την ενίσχυσή τους.

H τουρκική κυβέρνηση οφείλει:

- να σεβαστεί την ακαδημαϊκή ελευθερία και τη δημοκρατία στα πανεπιστήμια και να σταματήσει τις μαζικές διώξεις των πανεπιστημιακών και άλλων εκπαιδευτικών αλλά και γενικά των αντιφρονούντων που δεν είχαν συμμετοχή σε παράνομες ενέργειες, με μόνο επιβαρυντικό στοιχείο την αντίθεσή τους στην ασκούμενη κυβερνητική πολιτική,

- να σεβαστεί τις διεθνείς συνθήκες για τα ανθρώπινα δικαιώματα και ελευθερίες,

- να μην επαναφέρει τη θανατική ποινή και να μην εφαρμόσει αναδρομικά έκτακτη νομοθεσία

- να αναστείλει αμέσως τα έκτακτα μέτρα και να εφαρμόσει πλήρως τις εγγυήσεις δικαίου της εσωτερικής της νομοθεσίας

Το 13ο Συνέδριο της ΠΟΣΔΕΠ εκφράζει τη συμπαράσταση και την αλληλεγγύη των Ελλήνων πανεπιστημιακών στους διωκόμενους Τούρκους συναδέλφους, εκπαιδευτικούς και πολίτες, και

- καλεί όλες τις εκπαιδευτικές ενώσεις, ελληνικές και ευρωπαϊκές, να καταγγείλουν τον διωγμό που υφίστανται οι Τούρκοι συνάδελφοι, χωρίς να έχει ανακοινωθεί καμιά βάσιμη κατηγορία εναντίον τους.

- ζητά από τη νέα διοίκηση της ΠΟΣΔΕΠ να αναλάβει πρωτοβουλίες προκειμένου να επανεξεταστούν από την Ευρωπαϊκή Ένωση οι δυνατότητες για χρηματοδότηση που αυτή παρέχει προς την Τουρκία για ακαδημαϊκές δραστηριότητες (ερευνητικά προγράμματα, ανταλλαγές φοιτητών κ.λ.π.), εφ’ όσον σε αυτήν δεν εφαρμόζονται οι κανόνες της δημοκρατίας, της ακαδημαϊκής ελευθερίας και ανεξαρτησίας στα Πανεπιστήμια.